Narodna skupština
20081120

Imali smo situaciju, čini mi se da je u pitanju bilo Valjevo, da čovek iz zadruge dođe, zahvaljujući Bošku Ristiću i njegovima, dođe u sud i bude izabran za sudiju, pa odmah postane predsednik suda, a on je sud video samo kad je išao na sastanak sa devojkom, jer su se dogovorili da se u sedam sati uveče nađu ispred suda. Znači, imali smo čoveka koji formalnopravno ispunjava uslove, a sud je video samo kada je išao na zakazani sastanak sa devojkom. Da se sad ne bi desilo da se čovek zapošljava i postaje sudija, da uzmemo ove naše uslove, opštinskog suda, kada treba da juri normu, da deli pravdu u skladu sa Ustavom i zakonom, on treba da uči šta je rešenje, kad se donosi rešenje, s pozivom na koji član, rešenja kojima se upravlja u postupku, kako se donosi presuda, kako ovo, kako ono, jer taj čovek nikada u praksi nije mogao to da vidi.